**Darul sfânt al vieţii: COPILUL**

Taina iubirii divine creatoare descoperită în naşterea de prunci.

 În actul iubirii conjugale, pecetluită ca atare în căsătoria legiuită, se întâlneşte taina acestei sfinte căsătorii cu taina naşterii de prunci. Iubirea este energie creatoare, ea cheamă la viaţă şi tinde spre mai multă viaţă. Comunicarea dintre soţ şi soţie nu impune numai veşnicia iubirii dintre amândoi sau nedesfacerea legăturii dintre ei, ci aduce cu sine puterea ziditoare dintru început.

 Consfinţită de o Sfântă Taină, iubirea care îşi găseşte expresia în reciproca dăruire a celor două fiinţe chemate la desăvârşire spirituală, urmează o lege universală ieşită din plinătatea divină: procrearea. Iubirea pătrunde până la rădăcinile făpturii umane, prin care aceasta îşi trage seva din existenţa lui Dumnezeu. De aceea ea este învăluită în taină. În acest sens se exprimă şi Sfântul Apostol Pavel: “Pentru aceasta, îmi plec genunchii înaintea Tatălui Domnului nostru lisus tlristos, din care îşi trage numele orice neam în cer şi pe pământ” (Efeseni 3, 14-15).

Una şi aceeaşi iubire ieşind de la Dumnezeu se întoarce tot la Dumnezeu, nu singură, ci cu spor de viaţă nouă şi sfinţită de o altă taină: copilul. Într-adevăr, copilul este darul sfânt al vieţii. “A ne iubi nu înseamnă a ne avea drag unul pe altul, a spus Antoine de Saint Exupery, ci a privi împreună în aceeaşi direcţie”. Iubirea nu este doar contemplaţie statică, ci e mers înainte, este efort spre biruinţă a vieţii, este participarea la puterea creatoare a lui Dumnezeu specificată de Sfântul Apostol Pavel, prin cuvintele de mai sus.

 În iubirea conjugală răsună glasul Sfântului Duh din ziua creaţiei: “Să fie”. Dacă în iubirea ce leagă pe soţi laolaltă se răsfrânge o rază din lumina paradisului, în rodul acestei iubiri, darul sfânt al vieţii, aceeaşi lumină pregăteşte cu anticipare venirea împărăţiei lui Dumnezeu.

 Afirmaţia că pruncul este darul sfânt al vieţii ne obligă să aducem o cuvenită lămurire. Viziunea ortodoxă privitoare la iubirea creatoare, iubire care este o “fărâmă” cu care Dumnezeu a zidit lumea, se sprĳ ină pe două temeiuri din Sfânta Scriptură, remarcate şi de către Sfinţii Părinţi.

**Cel dintâi** priveşte crearea omului în ziua a şasea. “Şi a zis Dumnezeu: “Să facem pe om după chipul şi asemănarea noastră”... şi a făcut Dumnezeu pe om după chipul Său; după chipul lui Dumnezeu l-a făcut: a făcut bărbat şi femeie” (Geneză 1, 26-27). Chemarea făpturii umane la existenţă este înainte de toate un dar al lui Dumnezeu, care îl preîntâmpină pe om ca subiect liber. Omul, chipul lui Dumnezeu, trebuie să ajungă la asemănare, care este, în acelaşi timp, întâlnire şi participare, adeziune la marele ritm trinitar al creaţiei, dar totodată şi al “procreaţiei”, adică al înmulţirii omului.

La încheierea creării universului, omul apare drept o făptură “fiinţial” alcătuită din trup şi suflet şi se afirmă ca o persoană liberă şi conştientă. “Cel care a creat omul pentru a-l face să participe la propria Sa plinătate a rânduit natura lui în aşa fel încât ea conţine principiul a tot ce este frumos şi ca fiecare dintre dispoziţiile lui să îl poarte spre dorirea însuşirii divine corespunzătoare. Astfel, Acela nu-l putea lipsi de cele mai bune şi cea mai preţioasă dintre aceste însuşiri: libertatea” (Sfântul Grigorie de Nyssa, Marea Cateheză, 5 P.Q. 45, 24). Libertatea, aşadar, constituie natura intimă a fiinţei create, iar caracterul personal şi conştient îl face pe om să participe la voinţa divină, să fie un recipient al harului şi “cooperator” al lui Dumnezeu în procreaţie.

**Al doilea** temei al înţelegerii copilului ca darul sfânt al vieţii îl pot constitui cuvintele Mântuitorului Iisus Mristos: “Tatăl Meu până acum lucrează şi Eu lucrez” ( Ioan 5, 17).

În orice iubire, care se împărtăşeşte din iubirea lui Dum nezeu, sălăşluieşte o năzuinţă spre veşnicie. Felul acesteia de a fi , după asemănarea cu iubirea divină, are un caracter creator. Da, Tatăl lucrează, împreună cu Fiul şi în Sfântul Duh. Actul creaţiei este un fapt exclusiv al lui Dumnezeu în Treime, dar desăvârşirea universului creat, prin acţiunea promotoare, angajează şi făptura umană care își uneşte voia cu lucrarea harului divin. A iubi nu înseamnă numai a accepta şi a năzui să nu mori, a iubi înseamnă a inaugura o existenţă fericită. “Aceasta – zice Sfântul Maxim Mărturisitorul – nu este nicidecum prin faptul că Dumnezeu, deplinătatea absolută, a adus la existenţă creaturile Sale, este pentru ca aceste creaturi să fie fericite de a avea parte de asemănarea Sa şi pentru a se bucura El însuşi de bucuria creaturilor Sale, în timp ce ele se inspiră în mod inepuizabil din Cel nesfârşit” (100 capete despre iubire, III, 16, P.G. 90, 434).

 Orice iubire adevărată aspiră la fericirea veşnică; în iubirea conjugală, însă, aceasta se realizează în timp. Copilul este subiectul acestei iubiri în care zace dorul după veşnicie. Izvorând nemĳ locit din puterea divină, procreaţia nu mai aparţine speciei, în sensul firii căzute, ci persoanei. Prin copil, viaţa personală a celor doi soţi creşte, îşi îmbogăţeşte sensul, justificându-se ca o nouă legătură pe care o primeşte comuniunea permanentă dintre amândoi. Dar, totodată, şi ca pe o nouă legătură cu Dumnezeu.

Iubirea conjugală apare, astfel, drept o multiplicare a existenţei după modelul divin: o nouă icoană a lui Dumnezeu îşi face loc pe pământ. În această perspectivă, orice naştere înseamnă o treaptă de spiritualizare, o revărsare de raze din frumusetea de Sus, o nouă împărtăşire din lumina pură a cerului care pătrunde în casa părinţilor ca să lămurească hotarele împărăţiei lui Dumnezeu în lume. Sinteză a două inimi, a două puteri de viaţă, a două voinţe de depăşire de sine, copilul este calea deschisă spre veşnicie.

 La cele două temeiuri biblice care ne îndreptăţesc să vorbim despre copil ca despre un dar dumnezeiesc, putem să adăugăm pe al treilea, care ridică încă un văl al acestei descoperiri, sporindu-ne în continuare uimirea.

De când Iisus a luat copilul în braţe şi I-a cuprins în Evanghelia Sa, pentru noi a apărut o nouă exigenţă a urmării lui Hristos. “Şi chemând la Sine un prunc, l-a pus în mĳlocul lor şi a zis: Adevărat zic vouă: De nu vă veţi întoarce şi nu veţi fi ca pruncii nu veţi intra în împărăţia cerurilor” (Matei 18, 2-3).

Copilul pe care Domnul îl înfăţişează ucenicilor e o mărturie vie, concretă, despre lumea transcendentă a luminii, neprihănirii şi bucuriei veşnice. Ridicându-l deasupra celor prezenţi şi îmbrăţişându-l, Iisus a întipărit şi mai luminos în această făptură icoana Sa, chipul Său dumnezeiesc şi al cerului din care El a pogorât.

 Copilul nu se va mai despărţi niciodată de pieptul Mântuitorului. El devine astfel normativ pentru viaţa contemplativă. Iată ce scrie un autor filocalic: “Când mintea, întorcându-se, tinde în întregime spre Dumnezeu şi lucrarea ei văzătoare se scufundă în razele atot-strălucitoare ale frumuseţii dumnezeieşti... sub adierea Duhului, ajunge, cu cugetul, în starea vădită a pruncului şi gustă împărăţia negrăită şi mai presus de fire a lui Dumnezeu” (Calist Catafygiotul, Filocalia voi. 8, p. 464).

 Într-adevăr, în fiecare prunc, în mod explicit în cel botezat, sălăşluieşte Hristos. Fiecare prunc este o nouă “întrupare” a lui Iisus. El păşeşte în lume însoţit de acest cuvânt divin: “Cine va primi un prunc ca acesta în numele Meu, pe Mine Mă primeşte” (Matei 18, 5). Într-o căsătorie cu adevărat creştină, cei doi soţi, fără nici o îndoială, recunosc prezenţa unei bucurii sfinte pe care le-o împărtăşeşte Hristos-Domnul odată cu venirea copilului nou născut în casa lor. Dimpotrivă, o căsătorie în care copiii nu sunt doriţi e întemeiată pe o formă de dragoste egoistă, trupească, prin urmare, imperfectă.

Viaţa umană în întregime vine de la Dumnezeu, pentru care lucru omul poartă în el “chipul lui Dumnezeu”, posedă în mod deosebit răspunderea de a da viaţă altora. Refuzând această responsabilitate a procreaţiei, omul respinge pe Creatorul său, şi, prin aceasta, alterează propria sa umanitate. În fi inţa sa curată, ca într-o cupă cristalină, copilul cuprinde prezenţa celor mai mari iubiri: iubirea lui Dumnezeu şi iubirea părinţilor, bucuria lui Dumnezeu şi bucuria părinţilor.

 Iubirea soţilor raportată la puritatea şi sfinţenia pruncului.

Despre copilărie s-a spus că este “o prelungire pe pământ a cerului”. Suntem, la drept vorbind, atât de creştini câtă copilărie pură am izbutit să păstrăm în noi. Fiecare copil e un ram din paradis, o rază de lumină din lumea îngerilor. “Fiecare fiinţă spirituală este prin natură un templu al lui Dumnezeu, creat pentru a primi în el mărirea lui Dumnezeu” (Origen, Comentarii la Matei 16, 23 P.Q. 13, 1453).

 Dar fiecare copil aduce cu sine o normă, o răspundere care priveşte pe cei doi părinţi ai Iui. Naşterea nu este o întâmplătoare invenţie omenească. Aşa cum Hristos a iubit Biserica şi S-a dat pe Sine pentru ea (cf. Efeseni 5, 25), iar soţul îşi iubeşte soţia până la jertfa vieţii sale, tot aşa amândoi părinţii au datorii care îi leagă de copiii lor (cf. Efeseni 6, 4). Ei nu sunt liberi să-i accepte sau să-i refuze, să-i crească sau să-i lase în părăsire. Soţii nu pot suprima intenţia divină. Copiii sunt ai părinţilor şi ai lui Dumnezeu, deopotrivă.

 Binecuvântată “invenţie” a iubirii lui Dumnezeu, copilul uneşte pe soţi laolaltă, într-un singur cuget şi o singură simţire. El le verifică iubirea, le-o menţine, le-o face veşnică, pentru că în el soţii şi-au întrupat iubirea. Copilul dovedeşte că Dumnezeu însuşi s-a angajat în destinul a două inimi, că prezenţa Lui nu e străină de iubirile pământeşti, paterne şi fi liale.

 Cele mai frumoase pagini despre duhul de puritate pe care îl aduc în lumea noastră copiii, deşteptând în noi în calitate de părinţi setea de sfinţenie, sunt scrise în Evanghelie, întoarcerea spre copil echivalează cu luarea în stăpânire de pe acum a împărăţiei lui Dumnezeu, într-o anumită latură a ei.

Aducând un copil pe lume, părinţii zidesc o nouă biserică lui Dumnezeu. Lucrarea aceasta îi împovărează cu o mare răspundere, dar în acelaşi timp îi înalţă la acea vrednicie la care sunt chemaţi prin Taina Căsătoriei. Copilul e un dar al lui Dumnezeu încredinţat părinţilor. O comoară pe care ei nu o pot îngropa în pământ. Dacă procreaţia înseamnă o binecuvântare a lui Dumnezeu, ea totuşi nu poate să apară ca singurul scop al căsătoriei, şi nici chiar scopul principal pe lângă altele, cum ar fi desăvârşirea în iubire a soţilor.

Concepţia Noului Testament despre Taina Căsătoriei, pe care gândirea ortodoxă o priveşte dintr-un centru de semnificaţii şi profunzimi spirituale, nu este utilitarista: unitatea dintre soţ şi soţie, după imaginea unităţii dintre Hristos şi Biserică, nu este doar un mĳloc de înmulţire a neamului omenesc, ci are un scop în sine. Procreaţia rămâne însă o menire vrednică de împlinit, naturală şi sfântă a vieţii conjugale. Transmiterea vieţii fiind şi ea o expresie a chipului lui Dumnezeu din om, soţii, ca buni credincioşi, au datoria de a o spiritualiza, deodată cu transfigurarea propriei lor condiţii umane. Omul nu trebuie privit în afară de condiţia sa religioasă specifică, rupt din legăturile sale fiinţiale. De aceea procrearea nu-şi descoperă sensul dacă este considerată exclusiv în ea însăşi, tocmai pentru că este legată de o realitate mai adâncă. Această realitate este iubirea conjugală, care, la rândul ei, este o putere creatoare de istorie şi de viaţă.